
A magyar állam beavatkozása a gazdaságba az I. világháború idején

Dolgozatomban a magyar állam tevékenységét kívánom bemutatni az első világháború alatt, mellyel a gazdaság folyamataira, egyes szereplőire jelentékeny befolyást gyakorolt, különös tekintettel a pénzügyi szektorra. A dolgozat három fő részből áll, melyek szervesen kapcsolódnak egymáshoz. Rövid, az Osztrák-Magyar Monarchiára, és az első világháborúra való kitekintést követően, az első részben a főbb hadviselő államok döntéshozóinak elképzeléseit vizsgálom, abból a nézőpontból, hogy egy várható háborúban hazájuk milyen finanszírozási politikát kíván folytatni. A második részben az első világháború elején alkalmazott intézkedéseket mutatom be a Magyar Királyság területén a pénzügyekre vonatkozóan. A harmadik rész pedig a háború és a fenti intézkedések hatását vizsgálja a nemzetgazdaság egészére nézve, valamint a magyar kormányok további intézkedéseit, melyek célja ezen – többnyire – káros hatások kiküszöbölése volt. A dolgozatban kiemelt szerepet kapnak a korabeli források, hogy jobban megérthessük elődeink gazdaságpolitikáját.



